Ökumaður bíls sem hafnaði í sjónum í Skötufirði í Ísafjarðardjúpi í janúar í fyrra sofnaði líklega undir stýri á leið heim í sóttkví eftir langt ferðalag. Kona hans og barn létust í slysinu. Rannsóknarnefnd samgönguslysa hefur haft þónokkur banaslys til rannsóknar undanfarið þar sem ökumaður fer of þreyttur í langferð og sofnar undir stýri.
Fjölskyldan bjó á Flateyri og var á leið heim í sóttkví eftir að hafa komið heim frá Póllandi. Þegar slysið varð hafði hún verið á ferðalagi í fimmtán klukkustundir hið minnsta. Í skýrslu Rannsóknarnefndar samgönguslysa, sem birt var í gær, kemur fram að snjór og krapi hafi verið á veginum. Ökumaður hafi misst stjórn á bílnum sem endaði að miklu leyti í kafi í sjónum.Talið er að hann hafi sofnað undir stýri. Kona hans og eins árs gamalt barn létust í slysinu, líklega af völdum ofkælingar.
Áætlað er að fjölskyldan hafi lagt af stað frá Keflavík um klukkan þrjú um nótt. Slysið varð átta tímum síðar. Þá var sólarhringur liðinn frá því að ökumaðurinn vaknaði deginum áður. Á þessum tíma voru strangar sóttvarnareglur í gildi vegna faraldursins. Ferðalöngum var þá ráðlagt að aka beint heim í sóttkví, stoppa ekki á leiðinni og virða samgöngutakmarkanir. Rannsóknarnefndin beinir því til Almannavarna að gæta sérstaklega að því að mælt sé fyrir um nauðsyn hvíldar fyrir löng ferðalög í leiðbeiningum um sóttvarnir. Þá segir að þó nokkur banaslys hafi verið rannsökuð undanfarið þar sem orsök séu rakin til þess að ökumaður hafi farið þreyttur í langferð eftir næturflug.
Nefndin kallar einnig eftir að Neyðarlínan og Landspítalinn komi á fjarlækningum til aðstoðar og viðbragða í slysum til að efla fyrstu viðbrögð. Fyrstu vegfarendur komu fljótt að í slysinu en langan tíma tók að koma fjölskyldunni í land og undir læknishendur. Í skýrslunni segir að í tilvikum eins og þessum, þegar skjót viðbrögð eru mikilvæg en langt í allar bjargir, geti fjarlækningar reynst nauðsynlegar.